Атанас Далчев
Художникът и вятърът

chitanka.info

На Иван Симеонов

Художникът искаше да нарисува вятъра,

        и рисуваше листа, които излизат лудо от

        пожълтялото дърво като искри от разпалван огън.

Той искаше да нарисува вятъра,

        и рисуваше как се струи и проблясва тревата

        в ливадата.

Той искаше да нарисува вятъра,

        и рисуваше облаци, пръснати в паническо

        бягство по небето.

Художникът искаше да нарисува вятъра,

        и виждаше винаги, че рисува друго.

1977 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.